Diari Oficial de la Generalitat Valenciana


Sumari del DOGV 9387, del 20-07-2022 (2022/6798)

RESOLUCIÓ de 14 de juliol de 2022, del director general de L'IVF, per la qual s'aprova la convocatòria de l'instrument financer «Préstec participatiu IVF en coinversió amb inversors privats»
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9387

Data del DOGV
:   20-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/6798


Data del document
:   14-07-2022

Organisme emissor
:   Institut Valencià de Finances

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 14 de juliol de 2022, del director general de L'IVF, per la qual s'aprova la convocatòria de l'instrument financer «Préstec participatiu IVF en coinversió amb inversors privats» [2022/6798]  
De conformitat amb el que s'estableix en l'Acord del Consell Executiu del Fons de Fons FEDER, de data 16 de juny de 2022, pel qual s'aproven les normes reguladores de l'Instrument financer «Préstec participatiu IVF en coinversió amb inversors privats», i d'acord amb l'autorització atorgada pel Consell Executiu al director general de l'Institut Valencià de Finances per a convocar l'Instrument financer «Préstec participatiu IVF en coinversió amb inversors privats», es publica la convocatòria de l'instrument financer esmentat, que deroga i substitueix la convocatòria aprovada en data 22 de desembre de 2020 (DOGV 9006, 27.01.2021).  
  
Primer. Objecte de la convocatòria  
1.1. Constitueix l'objecte d'aquesta convocatòria l'atorgament de finançament per al creixement d'empreses de creació recent que prioritzen la innovació, per mitjà de la coinversió, juntament amb altres inversors privats, en projectes desenvolupats a la Comunitat Valenciana per empreses amb establiment o sucursal de producció o de desenvolupament d'activitat radicat a la Comunitat Valenciana.  
1.2. El finançament aportat per l'Instrument financer de l'IVF serà en forma de préstec participatiu, i les oportunitats d'inversió hauran de provindre dels intermediaris financers seleccionats per l'IVF, d'acord amb la convocatòria de manifestacions d'interés de data 28 de juny de 2018.  
Segon. Normativa aplicable  
Per a tot el que no es preveu en aquesta convocatòria s'aplicarà el que es preveu en la normativa següent:  
a) Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187 de 26.6.2014).  
b) Comunicació de la Comissió relativa a la revisió del mètode de fixació dels tipus de referència i d'actualització (2008/C 14/02).  
c) Reglament núm. 1303/2013/UE, del Parlament Europeu i del Consell, de 17 de desembre de 2013, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen les disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca.  
d) Reglament núm. 1301/2013/UE del Parlament Europeu i del Consell, de 17 de desembre de 2013, sobre el Fons Europeu de Desenvolupament Regional i sobre disposicions específiques, relatiu a l'objectiu d'inversió en creixement i ocupació.  
e) Reglament delegat núm. 240/2014/UE de la Comissió, de 7 de gener, relatiu al Codi de conducta europeu, sobre les associacions en el marc dels fons estructurals i d'inversió europeus.  
f) Reglament delegat núm. 480/2014/UE, de la Comissió, de 3 de març, que complementa el Reglament núm. 1303/2013/UE.  
g) Ordre HFP/1979/2016, de 29 de desembre, per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional per al període 2014-2020.  
h) Decret llei 6/2017, d'1 de desembre, del Consell, per a la constitució de dos fons sense personalitat jurídica per a la gestió dels instruments financers dels programes operatius FEDER i FSE de la Comunitat Valenciana 2014-2020.  
i) Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat.  
  
Tercer. Pressupost disponible  
El pressupost màxim disponible previst per a aquest instrument financer és de 6.000.000 euros, procedents dels recursos no utilitzats pels instruments financers del PO FEDER de la Comunitat Valenciana 2014-2020, segons el que es disposa en l'apartat 14 de l'Acord de finançament, de data 24 de maig, entre la Direcció General de Finançament i Fons Europeus i l'IVF, per a la gestió d'instruments financers del Programa operatiu del Fons de Desenvolupament Regional de la Comunitat Valenciana 2014-2020, i es finançarà amb càrrec al Fons de Fons constituït mitjançant Decret llei 6/2017, d'1 de desembre, del Consell, per a la gestió dels instruments financers del Programa operatiu FEDER de la Comunitat Valenciana 2014-2020.  
  
  
Quart. Requisits dels beneficiaris  
L'IVF verificarà el compliment dels següents requisits d'elegibilitat en el moment de la sol·licitud:  
1. Microempreses i petites i mitjanes empreses (pimes), tal com es defineixen en l'annex I del Reglament 651/2014/UE de la Comissió, de 17 de juny 2014, pel qual es declaren determinades categories d'ajudes compatibles amb el mercat interior, en aplicació dels articles 107 108 del Tractat.  
2. Tindre establiment o sucursal de producció o desenvolupament d'activitat a la Comunitat Valenciana.  
3. No estar cotitzada en cap mercat organitzat.  
4. Tindre una antiguitat mínima de quatre mesos, comptada des de la data d'inscripció en el Registre mercantil i fins a la data de recepció de la sol·licitud de finançament.  
5. Estar operant en qualsevol mercat menys de set anys a partir de la seua primera venda comercial, entenent per tal la primera d'una sèrie de transaccions realitzades per l'empresa en el mercat, amb la continuïtat suficient com per a no considerar-la una mera acció comercial dirigida a conéixer les preferències dels consumidors.  
6. Tindre almenys un treballador a la Comunitat Valenciana consignat en el rebut de liquidació de cotitzacions de la Seguretat Social, o un document equivalent, o acreditar que l'administrador de l'empresa està donat d'alta en el règim especial de treballadors autònoms a la Comunitat Valenciana.  
7. Acreditar estar al corrent de les seues obligacions amb l'Agència Estatal de l'Administració Tributària, amb la Unitat Recaptadora de la Hisenda Pública Valenciana i amb la Tresoreria General de la Seguretat Social, així com no presentar posicions impagades amb entitats de crèdit, d'acord amb la informació recollida en el Registre d'acceptacions impagades (RAI), Experian Bureau de Crédito, ASNEF o altres. En cas que el sol·licitant haja sigut beneficiari d'alguna operació anterior de l'IVF, haurà d'estar al corrent de les obligacions de pagament.  
8. No estar en situació d'empresa en crisi, entesa, d'acord amb el que s'estableix en el punt 2.18 del Reglament (UE) 651/2014, de 17 de juny, general d'exempció per categories, com aquella empresa en la qual concórrega almenys una de les circumstàncies següents:  
i. Si es tracta d'una societat de responsabilitat limitada (diferent d'una pime amb menys de tres anys d'antiguitat o, a l'efecte dels criteris per a poder optar a les ajudes al finançament de risc, una pime en el termini de set anys des de la seua primera venda comercial, que complisca les condicions per a rebre inversions de finançament de risc després de les comprovacions de diligència pertinents per part de l'intermediari financer seleccionat), quan haja desaparegut més de la meitat del seu capital social subscrit a conseqüència de les pèrdues acumulades; és el que succeeix quan la deducció de les pèrdues acumulades de les reserves (i de tots els altres elements que se solen considerar fons propis de la societat) condueix a un resultat negatiu superior a la meitat del capital social subscrit; a l'efecte d'aquesta disposició, «societat de responsabilitat limitada» es refereix, en particular, als tipus de societats esmentats en l'annex I de la Directiva 2013/34/UE (1), i «capital social» inclou, quan siga procedent, tota prima d'emissió.  
  
ii. Si es tracta d'una societat en la qual almenys alguns socis tenen una responsabilitat il·limitada sobre el deute de la societat (diferent d'una pime amb menys de tres anys d'antiguitat o, a l'efecte dels criteris per a poder optar a les ajudes al finançament de risc, una pime en el termini de set anys des de la seua primera venda comercial, que complisca les condicions per a rebre inversions de finançament de risc després de les comprovacions de diligència pertinents per part de l'intermediari financer seleccionat), quan haja desaparegut per les pèrdues acumulades més de la meitat dels fons propis que figuren en la seua comptabilitat; a l'efecte d'aquesta disposició, «societat en la qual almenys alguns socis tenen una responsabilitat il·limitada sobre el deute de la societat» es refereix, en particular, als tipus de societats esmentats en l'annex II de la Directiva 2013/34/UE.  
iii. Quan l'empresa es trobe immersa en un procediment de fallida o insolvència o reunisca els criteris establits en el seu dret nacional per a ser sotmesa a un procediment de fallida o insolvència a petició dels seus creditors.  
iv. Quan l'empresa haja rebut una ajuda de salvament i encara no haja reembossat el préstec o no haja posat fi a la garantia, o haja rebut una ajuda de reestructuració i estiga encara subjecta a un pla de reestructuració.  
9. No estar incurs en cap de les prohibicions assenyalades en els apartats 2 i 3 de l'article 13 de la Llei 38/2003, de 17 de novembre, general de subvencions, per a obtindre la condició de beneficiari o entitat col·laboradora.  
10. No estar subjectes a una ordre de recuperació pendent després d'una decisió de la Comissió Europea que haja declarat una ajuda il·legal i incompatible amb el mercat comú.  
11. Disposar de les autoritzacions i/o llicències administratives preceptives per a l'exercici de l'activitat, trobar-se inscrit en els registres públics pertinents i complir qualssevol altres requisits exigits per les disposicions aplicables.  
12. Hauran d'estar al corrent en el compliment de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana; del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social; de la Llei orgànica 2/2007, de 22 de març, per a la igualtat efectiva de dones i homes, i de la Llei 9/2003, de 2 d'abril, per a la igualtat entre dones i homes.  
  
Cinqué. Intermediaris financers  
5.1. D'acord amb la convocatòria de manifestacions d'interés de data 28 de juny de 2018, l'IVF ha seleccionat intermediaris financers a fi de col·laborar amb l'IVF en la identificació d'inversions que s'ha de dur a terme a la Comunitat Valenciana.  
5.2. Els intermediaris financers seleccionats hauran de mantindre la seua condició de col·laboradors per a la identificació i presentació de projectes d'acord amb la present convocatòria, i, addicionalment, l'IVF podrà seleccionar nous intermediaris d'acord amb el que s'estableix en la convocatòria de manifestació d'interés de 28 de juny de 2018, que es mantindrà vigent fins al 31 de desembre de 2023.  
5.3. Els intermediaris financers podran ser xarxes d'inversors privats o societats o vehicles d'inversió privats.  
- S'entén per xarxes d'inversors privats les organitzacions que, sota diferents formes jurídiques, tenen per objecte posar en contacte emprenedors o empresaris que busquen inversions de capital de risc o quasi capital amb inversors privats o business angels.  
- Les societats o vehicles d'inversió privats podran ser acceleradores, entitats de capital de risc i societats de responsabilitat limitada o anònimes que servisquen d'instruments d'inversió per als inversors, les quals, a més d'actuar com a intermediaris financers, podran coinvertir amb l'IVF en els destinataris finals en els termes establits en aquesta convocatòria.  
5.4. Mitjançant aquesta línia de finançament, l'IVF coinvertirà amb inversors privats identificats per les xarxes d'àngels inversors (business angels) seleccionades, i amb societats o vehicles d'inversió igualment acreditats. La citada coinversió de l'IVF comportarà la consecució d'inversions que no s'haurien dut a terme o que s'haurien realitzat d'una manera limitada o diferent sense l'ajuda. En tot cas, l'intermediari aplicarà en el procés d'identificació d'inversions procediments que garantisquen la transmissió de tots els avantatges als beneficiaris finals, en forma de majors volums de finançament o carteres amb un major grau de risc.  
5.4. Correspondrà als intermediaris financers acreditats la identificació i selecció de les inversions, tenint en compte els principis generals següents:  
- La qualitat i viabilitat economicofinancera del projecte o empresa.  
  
- La professionalitat de la gestió, el coneixement del sector i la capacitació tècnica de l'equip.  
- Escalabilitat dels projectes.  
- La coherència entre els mitjans (tècnics, humans i financers) existents i previstos amb els objectius.  
- Coherència del dimensionament proposat amb la realitat i les necessitats del sector d'activitat, proveïdors i clients.  
- Viabilitat tècnica del projecte o inversió, nivell de risc i definició dels objectius proposats.  
Projectes empresarials innovadors de productes, serveis o processos que suposen una millora en comparació amb el seu sector i que per les seues característiques comporten un nivell de risc superior, és a dir, que porten implícit un risc de fracàs tecnològic, industrial o de mercat.  
  
5.6. Els intermediaris financers acreditats estan publicats en la pàgina web de l'IVF.  
  
Sisé. Característiques del finançament  
6.1. El finançament de l'IVF en aquesta línia s'instrumenta per mitjà de préstecs participatius.  
6.2. Condicions econòmiques del préstec participatiu:  
a) Import: entre 75.000 i 300.000 euros per pime finançada, subjecte a l'import de la coinversió per part d'inversors privats. A aquest efecte, es tindrà en compte l'import de les operacions ja concedides en la línia de finançament IVF-FEDER «Préstecs participatius en coinversió amb inversors privats del PO 2014-2020».  
b) Termini: màxim, 7 anys.  
c) Carència per a l'amortització de capital: fins a 3 anys.  
d) Tipus d'interés: el tipus d'interés nominal de l'operació s'obté amb la suma de a) el tipus d'interés euríbor per a depòsits a un any, amb un valor mínim igual al 0 %, i b) el marge financer de l'exercici, equivalent a la rendibilitat financera registrada pel prestatari durant l'exercici en què es liquiden els interessos, amb un valor mínim igual al 3 % i un valor màxim igual al 9 %. A aquest efecte, la rendibilitat financera es defineix com el percentatge que representa el resultat de l'últim exercici tancat abans d'impostos sobre els fons propis del prestatari.  
  
e) Comissió de cancel·lació anticipada: 10 % de la quantia amortitzada. El prestatari només podrà amortitzar anticipadament el préstec participatiu si aquesta amortització es compensa amb una ampliació de la mateixa quantia dels seus fons propis i sempre que aquesta no provinga de l'actualització d'actius, segons el que es disposa en l'article 20.1.b del Reial Decret llei 7/1996, de 7 de juny.  
f) Garanties: sense garanties addicionals a les que aporta el projecte empresarial mateix. No obstant això, en cas que l'activitat de la pime destinatària de la inversió estiga lligada de manera significativa amb una altra empresa relacionada accionarialment de manera directa o per mitjà d'accionistes comuns, o en cas que la constitució de la pime siga resultat d'una spin off o cessió d'activitat d'una altra empresa amb participació accionarial majoritària, es podrà sol·licitar l'aval d'aquestes segones per a garantir el bon fi de l'operació. Com a norma general, no es prendran com a garantia fiances personals.  
g) Sectors: tots, excepte els expressament exclosos en l'apartat de sectors exclosos.   
h) Amortitzacions: trimestrals, a partir de la finalització de la carència.  
  
Seté. Efecte incentivador i límits a l'import del finançament  
7.1. Es considerarà que les ajudes concedides per mitjà dels préstecs participatius tenen efecte incentivador, de conformitat amb el que s'estableix en l'article 6.5.b del Reglament (UE) núm. 651/2014, de la Comissió, ja que compleixen les condicions establides en l'article 21 del reglament esmentat.  
7.2. El finançament sol·licitat a l'IVF estarà vinculat a la mobilització de finançament addicional a favor de les pimes mitjançant un instrument de capital o quasi capital per part d'inversors privats independents, i es podrà admetre que aquest finançament addicional ja s'haja produït en el moment de la sol·licitud de finançament, sempre que no hagen transcorregut més de sis mesos des de la seua instrumentació.  
7.3. Els préstecs participatius tindran la consideració de quasi capital, a l'efecte del que s'estableix en l'apartat anterior, quan el seu termini siga, com a mínim, el mateix que el del finançament sol·licitat a l'IVF i quan la rendibilitat per al tenidor es base predominantment en els beneficis o les pèrdues de l'empresa objectiu subjacent i el deute no estiga garantit en cas d'impagament.  
7.4. L'import del finançament de l'IVF es determinarà en el moment de la concessió del préstec i serà, com a mínim, del 50 % de l'import de les aportacions dels inversors privats en la pime elegible, i pot arribar fins a un màxim del 150 % d'aquestes aportacions. El càlcul del percentatge de coinversió es farà d'acord amb el que s'estableix en l'annex V d'aquesta convocatòria.  
  
Huité. Costos finançables  
8.1. L'instrument financer de préstecs participatius de l'IVF, juntament amb la coinversió privada proporcionada pels intermediaris financers seleccionats, aniran dirigits a reforçar l'estructura patrimonial de les empreses innovadores que no disposen d'un capital inicial suficient per a dur a terme els seus plans de negoci de creixement, la incorporació de nous productes al mercat o la implantació en nous mercats.  
  
8.2. Seran elegibles projectes empresarials innovadors de productes, serveis o processos, desenvolupats per pimes amb establiment o sucursal de producció o desenvolupament d'activitat a la Comunitat Valenciana, que suposen una millora en comparació amb el seu sector i que per les seues característiques comporten un nivell de risc superior, és a dir, que porten implícit un risc de fracàs tecnològic, industrial o de mercat. Correspon als intermediaris financers seleccionats la comprovació del component innovador dels projectes, així com l'anàlisi del compliment dels requisits d'elegibilitat de les inversions i els destinataris finals.  
  
8.3. De conformitat amb els requisits establits en el títol III de l'Ordre HFP/1979/2016, de 29 de desembre, per la qual s'aproven les normes sobre les despeses subvencionables dels programes operatius del Fons Europeu Regional per a 2014-2020 (QZJ 9108, 30.12.2016), es consideraran costos finançables les següents despeses d'inversió:  
  
- Actius materials, com ara terrenys, edificis i instal·lacions, maquinària i equips.  
- Actius immaterials, que no tenen una materialització física o financera, com les patents, llicències, coneixements tècnics o altres drets de propietat intel·lectual.  
- Capital d'explotació derivat de plans de creixement que milloren la posició competitiva, la internacionalització, la consolidació empresarial i la creació d'ocupació de l'empresa.  
El capital d'explotació, entés com l'increment permanent de capital circulant necessari per a desenvolupar el pla de negoci, es defineix com la diferència entre l'actiu corrent i el passiu corrent d'una empresa segons la normativa comptable nacional. Aquest càlcul s'haurà d'incloure com a part del pla de negoci que s'ha de finançar amb el préstec participatiu, i el seu import podrà destinar-se al pagament de conceptes de despesa corrent de l'exercici.  
8.4 El pla de negoci haurà de contindre:  
a) Les necessitats de finançament:  
- les inversions que cal dur a terme i  
- les noves necessitats de capital d'explotació.  
b) El finançament total necessari:  
- augment de recursos propis,  
- altres línies de finançament vinculades (coinversió privada) i  
- finançament del préstec participatiu.  
Sobre la base d'aquesta planificació, del pla de negoci s'obtindrà la part del préstec participatiu que es dedicarà al finançament de capital d'explotació i a la resta d'inversions que cal dur a terme.  
8.5. Les actuacions finançades no podran haver conclòs materialment ni haver-se executat íntegrament en el dia de la sol·licitud del finançament.  
8.6. La despesa finançada amb l'instrument financer s'ha de desenvolupar dins del territori de la Comunitat Valenciana. A l'efecte de determinar la localització d'aquesta despesa, i en atenció a la naturalesa de l'instrument financer, aquesta es considera situada en la seu del beneficiari, d'acord amb el que s'estableix en l'article 3, apartat 2, de l'Ordre HFP/1979/2016, de 29 de desembre, per la qual s'aproven les normes sobre les despeses subvencionables dels programes operatius del Fons Europeu Regional per a 2014-2020, i segons l'aplicació de les regles següents:  
a) Les operacions definides com a inversió en infraestructures, béns immobles, béns d'equip o altres elements s'entendran efectuades en el lloc on se situa físicament la inversió. En cas d'operacions que consistisquen en inversions per a les quals no siga possible determinar la ubicació física, s'aplicaran els criteris que s'han exposat en l'apartat c.  
  
b) Les operacions que consisteixen en el desenvolupament d'una activitat determinada o la prestació d'un servei identificable s'entendran situades en el lloc on es desenvolupa l'esmentada activitat o es presta el servei. Les activitats que du a terme el personal del beneficiari en l'acompliment de les seues funcions s'entendran desenvolupades en el territori en què se situe el centre al qual l'esmentat personal estiga adscrit, sense perjudici que part de les actuacions materials necessàries per a executar l'operació s'efectuen fora d'aquest. Els serveis que es presten de manera general a tots o part dels ciutadans d'un o diversos territoris, s'entendran desenvolupats a prorrata en les diverses àrees afectades.  
  
c) Les operacions definides com el suport, el foment o la promoció d'un beneficiari o de la totalitat o part de la seua activitat es consideraran situades en la seu del beneficiari. S'entendrà per seu del beneficiari el centre on desenvolupe la seua activitat o exercisca funcions. Quan el beneficiari tinga diverses seus o desenvolupe la seua activitat en diferents centres, l'operació se situarà en el lloc on estiga el centre en el qual es desenvolupe la part de l'activitat que es fomenta o es promociona. Si l'operació consisteix en el suport o la promoció al beneficiari o al conjunt de la seua activitat sense distinció, s'entendrà situada a prorrata entre els diferents centres afectats. Si, atesa la naturalesa de l'operació, no fora procedent o no fora possible identificar els centres afectats, l'operació s'entendrà situada en la seu social de beneficiari.  
  
8.8. Tampoc seran elegibles els projectes que condicionen la utilització de productes o serveis nacionals en lloc d'importats, ni que restringisquen la possibilitat que els beneficiaris exploten els resultats de la investigació, el desenvolupament i la innovació en altres estats membres.  
8.9. No seran finançables específicament les despeses que s'indiquen a continuació:  
- Les contribucions en espècie.  
- Els interessos deutors i les altres despeses financeres.  
- El refinançament de deutes financers.  
- Despeses relacionades amb les fluctuacions dels tipus de canvi de divises.  
- L'Impost sobre el Valor Afegit que siga recuperable d'acord amb la normativa nacional, així com els impostos de naturalesa similar que siguen recuperables d'acord amb la normativa nacional.  
- Els impostos personals sobre la renda.  
- Interessos de demora, recàrrecs, multes i sancions econòmiques, i despesa incorreguda per litigis i disputes legals.  
- En l'adquisició de béns i serveis, mitjançant contractes públics:  
  
- Els descomptes efectuats.  
- Els pagaments que efectua el contractista a l'Administració en concepte de taxa de direcció d'obra, control de qualitat o qualssevol altres conceptes que suposen ingressos o descomptes que es deriven de l'execució del contracte.  
  
Nové. Sectors i activitats excloses  
a) Activitats econòmiques il·legals: tota producció, comerç o una altra activitat que siga il·legal segons les disposicions legals o reglamentàries de la jurisdicció nacional per a aquest tipus de producció, comerç o activitat.  
b) Productes del tabac i begudes alcohòliques destil·lades. La producció i el comerç de productes del tabac i begudes alcohòliques destil·lades, i productes relacionats.  
c) Producció i comerç d'armes i municions: el finançament de la producció i el comerç d'armes i municions de tota mena. Aquesta restricció no s'aplicarà en la mesura en què aquestes activitats formen part de polítiques explícites de la Unió Europea o siguen accessòries a aquestes.  
d) Casinos i empreses equivalents.  
e) Restriccions del sector de les TI. Investigació, desenvolupament o aplicacions tècniques relacionades amb programes o solucions de dades electròniques que I) tinguen específicament per objecte: a) donar suport a qualsevol activitat inclosa en els sectors restringits esmentats en les lletres a) a d) anteriors; b) jocs d'atzar en internet i casinos en línia o c) pornografia, o que II) tinguen com a objectiu permetre a) l'entrada il·legal en xarxes de dades electròniques o b) la descàrrega il·legal de dades electròniques.  
f) Restriccions del sector de ciències de la vida. Quan es done suport al finançament de la investigació, el desenvolupament o les aplicacions tècniques relacionades amb: i) la clonació humana amb finalitats terapèutiques o d'investigació o ii) els organismes modificats genèticament (OMG).  
g) Empreses d'intermediació financera, assegurances i serveis bancaris, excepte les FINTECH i INSURTECH.  
h) Empreses d'intermediació amb criptomonedes.  
i) Desmantellament o construcció de centrals nuclears.  
j) Inversió per a aconseguir la reducció de les emissions de gasos d'efecte d'hivernacle procedents d'activitats que s'enumeren en l'annex 1 de la Directiva 2003/87/CE.  
k) Inversió en infraestructures aeroportuàries, llevat que estiguen relacionades amb la protecció del medi ambient o s'acompanyen de les inversions necessàries per a mitigar o reduir l'impacte negatiu que tenen en el medi ambient.  
l) Sector de la pesca i l'aqüicultura regulat pel Reglament (CE) núm. 1379/ 2013, del Parlament Europeu i del Consell, d'11 de desembre de 2013.  
m) La producció primària de productes agrícoles.  
n) Sector de la transformació i comercialització de productes agrícoles, en els casos següents:  
- quan l'import de l'ajuda es determine en funció del preu o de la quantitat de productes d'aquesta mena adquirits a productors primaris o comercialitzats per les empreses interessades;  
- quan l'ajuda depenga del fet que es repercutisca totalment o parcialment sobre els productors primaris.  
o) Activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
  
Desé. Òrgans competents per a la instrucció i resolució del procediment de concessió  
10.1. La Subdirecció de Gestió de Fons de l'Institut València de Finances (IVF) serà l'òrgan competent per a la instrucció del procediment de concessió i, amb aquesta finalitat, podrà sol·licitar tants informes com considere necessaris per a la determinació, el coneixement i la comprovació de les dades en virtut de les quals s'hagen de pronunciar les resolucions.  
10.2. L'òrgan competent per a resoldre el procediment de concessió del finançament és la Comissió Tècnica de Gestió del Fons de Fons per a la gestió dels instruments financers del PO FEDER de la Comunitat Valenciana 2014-2020.  
10.3. La instrucció i resolució de les sol·licituds presentades es faran per rigorós ordre d'entrada d'aquestes, data que quedarà fixada una vegada estiga disponible tota la documentació requerida per a analitzar l'operació de préstec.  
10.4. Correspon a l'intermediari financer l'anàlisi del compliment dels requisits d'elegibilitat de les inversions i els destinataris finals, i a la Subdirecció de Gestió de Fons correspon la seua avaluació amb l'objectiu de determinar l'elegibilitat del projecte com a beneficiari del finançament.  
10.5. La Subdirecció de Gestió de Fons de l'Institut València de Finances (IVF) elevarà una proposta de resolució favorable o desfavorable a la Comissió Tècnica de Gestió del Fons de Fons per a la gestió dels instruments financers del PO FEDER de la Comunitat Valenciana 2014- 2020, que serà l'òrgan competent per a resoldre.  
  
Onzé. Sol·licituds  
11.1. Les sol·licituds es podran presentar a partir de l'endemà de la publicació d'aquesta convocatòria en el Diari Oficial de la Generalitat Valenciana i en la pàgina web de l'IVF.  
11.2. La presentació de sol·licituds estarà limitada a l'existència de fons, per la qual cosa, en el moment que aquests s'esgoten, la disponibilitat d'accedir al finançament de l'instrument es tancarà. Es concediran préstecs fins al límit de crèdit indicat en l'article tercer d'aquesta convocatòria, o fins a la data límit que puga acordar el Consell Executiu del Fons de Fons per a la gestió dels instruments financers del PO FEDER, i sempre que el destinatari final complisca els requisits establits en aquesta convocatòria i el seu projecte o pla d'empresa siga valorat positivament. No caldrà, per tant, establir en aquests casos la comparació de les sol·licituds ni la prelació entre aquestes.  
  
11.3. Per al coneixement general, l'IVF publicarà en la seua pàgina web la data en què es tancarà aquesta convocatòria per la circumstància expressada en el paràgraf anterior.  
11.4 Les sol·licituds de finançament hauran d'anar acompanyades de la següent documentació:  
11.4.1. Imprés de sol·licitud segons el formulari previst en aquesta convocatòria com a annex I.  
11.4.2 Identificació del sol·licitant:  
a) Fotocòpia del DNI, del passaport o de la targeta de residència del representant legal de l'empresa sol·licitant, juntament amb la fotocòpia de l'escriptura d'apoderament. A més, s'ha d'incorporar a la sol·licitud la fotocòpia de l'escriptura de titularitat real i l'escriptura de constitució de la societat.  
b) Si el sol·licitant és una societat mercantil que forma part d'un grup, s'han d'identificar les empreses del grup en un organigrama que ha d'incloure els percentatges de participació de cada societat. Per a cada empresa, es reflectirà el nombre d'empleats, balanç i volum de negoci anual de l'empresa.  
11.4.3. Documentació acreditativa que indique que l'empresa disposa d'un establiment o sucursal de producció o de desenvolupament d'activitat radicat a la Comunitat Valenciana.  
11.4.4. Declaració responsable del compliment dels requisits per a ser beneficiari del finançament, així com del compromís exprés del compliment de les obligacions que, en cas de resultar-ne beneficiari, correspondrien al sol·licitant, segons consta en l'annex II.  
11.4.4. Declaració d'altres ajudes per al mateix cost subvencionable d'acord amb el model inclòs com a annex III.  
11.4.5. Declaració de tipus i categoria d'empresa d'acord amb el model inclòs com a annex IV.  
11.4.6. Autorització a l'intermediari financer per a la presentació, davant de l'Institut Valencià de Finances (IVF), de la sol·licitud de finançament i la documentació requerida, amb la finalitat de l'estudi i tramitació de l'operació de préstec.  
11.4.7. Informació econòmica requerida:  
a) Pla de negoci i informació economicofinancera que incloga balanç, compte de resultats, previsions i detall de l'endeutament. En el pla de negoci s'haurà de descriure i quantificar el projecte amb indicació de la seua implantació i vinculació amb el territori de la Comunitat Valenciana.  
b) En cas de disposar d'aquests, comptes anuals dels dos últims exercicis depositats en el Registre mercantil, així com l'últim tancament comptable més pròxim a la data de sol·licitud del finançament, amb una antiguitat màxima de l'últim trimestre natural anterior. En les empreses que s'auditen, s'hauran d'aportar els informes d'auditoria. En cas contrari, caldrà aportar l'Impost de Societats dels dos últims exercicis.  
d) Model 036, de declaració d'alta o baixa en el cens d'empresaris, professionals i retenidors.  
e) Últim rebut de liquidació de cotitzacions a la Seguretat Social presentat de manera prèvia a la sol·licitud de finançament.  
f) En cas que s'haja produït l'aportació de recursos propis per part de l'inversor privat, una còpia de la inscripció de l'ampliació de capital en el Registre mercantil.  
11.5 Correspon a l'intermediari financer presentar, per mitjà del web de l'IVF (https://prestamos.ivf.es), les sol·licituds de finançament, que hauran d'estar signades per l'empresa sol·licitant i hauran d'anar acompanyades de la documentació prevista en l'apartat 11.4 d'aquest article. L'intermediari financer ha de subscriure i aportar a l'IVF, juntament amb la sol·licitud, l'informe d'elegibilitat del projecte (que ha d'incloure un resum de les característiques d'aquest), així com la verificació del compliment dels requisits exigits i una valoració de la viabilitat del projecte.  
11.6. La presentació de la sol·licitud portarà implícita l'acceptació de les normes reguladores i de les condicions específiques d'aquesta convocatòria.  
11.7. Les sol·licituds que no complisquen amb les condicions mínimes imposades per a adquirir la condició de destinatari final seran desestimades mitjançant l'acord motivat, que serà emés per la Comissió Tècnica de Gestió.  
11.8. Si la sol·licitud aportada està incompleta o presenta errors corregibles, es requerirà l'interessat perquè, en el termini de 10 dies hàbils, esmene la falta o hi adjunte els documents preceptius, amb advertiment que, si no ho fa, es considerarà desistida la seua sol·licitud.  
11.9. Sense perjudici del que s'estableix en aquest article, l'IVF podrà, amb posterioritat a la sol·licitud, requerir a la sol·licitant qualssevol altres dades, documents i informes complementaris que resulten necessaris per a la resolució de l'expedient.  
  
Dotzé. Procediment de concessió  
12.1. Correspon a l'intermediari financer la identificació d'oportunitats d'inversió i l'anàlisi del compliment dels requisits d'elegibilitat de les inversions i els destinataris finals i de la viabilitat dels projectes.  
  
12.2. Una vegada identificades les propostes d'inversió, l'intermediari financer haurà de presentar a l'IVF la documentació següent:  
- Informe d'elegibilitat d'acord amb el contingut mínim estipulat en l'acord marc d'inversió, que haurà d'incloure la valoració de la viabilitat i la idoneïtat del projecte i els seus promotors.  
- La sol·licitud de finançament del préstec participatiu signada degudament pel destinatari final.  
- Documentació relativa als inversors privats interessats en la inversió, segons el que estipula l'acord marc d'inversió.  
12.3. Rebuda la sol·licitud de finançament i l'informe d'elegibilitat, la Subdirecció de Gestió de Fons l'avaluarà amb l'objectiu de determinar l'elegibilitat del projecte com a beneficiari del finançament.  
  
12.4. L'IVF podrà sol·licitar a l'intermediari financer, en qualsevol moment i quan siga necessari per a adoptar la decisió d'inversió mitjançant l'atorgament d'un préstec participatiu, una còpia de la documentació justificativa del compliment dels criteris d'elegibilitat. Així mateix, la Subdirecció de Fons de l'IVF estarà facultada per a interpretar i resoldre els dubtes que puguen suscitar les sol·licituds de finançament, i es podrà dirigir als sol·licitants per a recomanar la introducció de modificacions en la proposta o una reformulació d'aquesta, a fi d'aconseguir que s'adeqüe de la millor manera als objectius de l'instrument financer.  
  
12.5. Si la Subdirecció de Gestió de Fons considera que la sol·licitud de finançament és elegible, emetrà un informe de proposta de validació que elevarà a la Comissió Tècnica de Gestió perquè l'aprove, si és el cas. L'IVF notificarà els destinataris finals i els intermediaris financers els termes de l'aprovació del préstec participatiu en coinversió amb els inversors privats. L'aprovació determinarà les condicions de l'operació, que el beneficiari haurà d'acceptar expressament.  
  
12.6. En cas que la sol·licitud siga denegada, l'IVF dictarà resolució desestimatòria de la sol·licitud i ho notificarà al destinatari final i als intermediaris financers.  
12.7. En la resolució de concessió es farà constar la informació relativa a les condicions del finançament concedit: l'import del préstec, el tipus d'interés, el termini de carència, el termini d'amortització i les condicions de reembossament, així com altres condicions generals i particulars a les quals queda subjecte el destinatari final. Les condicions del finançament i els requisits per a ser-ne beneficiaris seran els vigents en el moment de l'aprovació de l'operació.  
  
Tretzé. Formalització  
13.1. Una vegada l'IVF notifica al destinatari final l'aprovació de la seua sol·licitud i les condicions del finançament de la coinversió, el destinatari final haurà de comunicar a l'IVF l'acceptació del finançament en els termes de la resolució de concessió en el termini estipulat a aquest efecte. Igualment, haurà de fer lliurament de la documentació requerida per a la formalització del préstec participatiu.  
13.2. En cas que no es produïsca l'acceptació expressa pel destinatari final, s'entendrà perdut el dret a l'obtenció del préstec participatiu sense més tràmit.  
13.3. El contracte ha de reflectir les condicions del finançament aprovades, i s'ha de formalitzar en un document públic davant de notari.  
13.4. De manera prèvia a la formalització de l'operació de finançament, haurà de quedar acreditat, en cas que n'hi haja, el compliment de les condicions de la concessió del finançament.  
  
Catorzé. Desembossament  
14.1. El desembossament dels préstecs es farà en una única vegada o en desembossaments parcials.  
14.2. El termini màxim per a disposar, si és procedent, el nombre màxim de disposicions parcials serà el que estableix l'aprovació del finançament, i es traslladarà sense modificació al contracte de préstec. Aquest termini no excedirà el període de carència en l'amortització del préstec, excepte autorització expressa per part de la Comissió Tècnica de Gestió.  
14.3. El desembossament s'efectuarà a petició del prestatari, i s'hi requerirà la presentació de factures, informes d'auditoria o altres documents de valor probatori equivalent que justifiquen l'actuació executada, d'acord amb el que s'establisca en l'acord d'atorgament del préstec.  
  
14.4. En els préstecs vinculats a projectes de circulant, el client haurà d'acreditar el destí del finançament rebut, segons el que preveu l'article 15 d'aquesta convocatòria. Rebuda la documentació en l'IVF, i fetes les comprovacions oportunes, si la inversió en capital circulant resultara menor al préstec formalitzat i disposat, l'acreditat podrà optar entre amortitzar anticipadament la diferència, mitjançant una ampliació d'igual quantia dels seus fons propis en un termini màxim de tres mesos des que li siga comunicada tal circumstància, o sol·licitar un nou préstec participatiu a l'IVF amb la finalitat de refinançar la diferència, aplicant-se en aquest supòsit una comissió de refinançament del 5 % del import del nou préstec.  
14.5. Transcorregut el termini màxim de disposició sense que es dispose de la totalitat dels fons, l'import del préstec quedarà fixat en la quantia disposada efectivament. En aquest supòsit, l'IVF notificarà al prestatari la quantia definitiva del préstec i l'import de l'ajuda implícita equivalent al resultant de l'import efectivament disposat.  
  
  
Quinzé. Justificació del projecte  
15.1. Els beneficiaris del finançament bonificat hauran de justificar l'aplicació dels fons davant de l'IVF, mitjançant proves documentals clares, específiques i actualitzades.  
15.2. Per a justificar l'aplicació del finançament de l'IVF a l'adquisició d'actius fixos dels que considera l'article 8.3 d'aquesta convocatòria, els beneficiaris hauran d'utilitzar l'aplicació informàtica disponible en el web de l'IVF: https://prestamos.ivf.es/va/. En concret, el beneficiari haurà de remetre còpia de les factures i/o documents acreditatius de les despeses incorregudes. En aquest sentit,  
a) Llevat que l'adquisició d'actius fixos s'haja fet amb anterioritat a la data de la sol·licitud del finançament o que es tracte de despeses recurrents d'explotació, com ara serveis externs, matèries primeres, mercaderies i subministraments, l'empresa beneficiària haurà de disposar, com a mínim, de tres ofertes de diferents proveïdors amb caràcter previ a la contractació del compromís per a l'obra, la prestació del servei o el lliurament del bé, quan l'import de la despesa bonificable supere les quanties establides en la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, per al contracte menor (contractes de valor estimat inferior a 40.000 euros, quan es tracte de contractes d'obres, o a 15.000 euros, quan es tracte de contractes de subministrament o de serveis no recurrents).  
b) Les ofertes han d'estar suficientment detallades, i s'hi han d'especificar els treballs que s'han de dur a terme i el preu d'aquests; han d'estar datades i han de contindre les dades que permeten identificar-ne correctament el remitent, juntament amb el logotip o el segell de l'empresa. La selecció de les ofertes s'ha de fer entre empreses, de les quals almenys dues no siguen empreses associades a l'entitat beneficiària i no formen part de la junta directiva o el consell d'administració, ni tinguen drets de vot superiors al 50 %.  
c) L'elecció entre les ofertes que es presenten ha de recaure en la més econòmica, i s'haurà de justificar en un informe l'elecció en un altre sentit. L'IVF podrà requerir un informe de valoració de l'obra, el servei o el subministrament de què es tracte, que ha d'elaborar un expert independent si la proposta que tria el sol·licitant supera en més del 25 % el preu de l'oferta més econòmica, quan, a la vista de la justificació que aporte el sol·licitant, expressament referida a aquesta decisió, siga possible apreciar que s'haja pogut veure afectat el principi d'objectivitat en la decisió adoptada. En aquest cas, es considerarà com a despesa finançable elegible l'import menor entre el de la factura aportada i el del mateix valor de taxació.  
15.3. La inversió en capital circulant quedarà justificada quan el valor nominal del préstec concedit per l'IVF siga inferior o igual a l'increment ajustat del fons de maniobra corresponent a l'exercici tancat en el qual s'haja disposat del finançament. A aquest efecte, l'increment ajustat del fons de maniobra s'obtindrà sumant a) l'increment del fons de maniobra sense considerar ni l'increment en els saldos dels crèdits no comercials a curt termini, les inversions financeres ni la tresoreria no operativa, ni la disminució en el saldo dels deutes no comercials a curt termini amb empreses del grup; b) l'import dels passius financers a llarg termini reclassificats a curt termini durant l'exercici, i c) l'EBITDA negatiu del període. L'EBITDA de l'exercici tancat en el qual s'haja disposat del finançament es calcularà restant al resultat d'explotació els treballs executats per l'empresa per al seu immobilitzat, així com les subvencions oficials d'explotació aplicades a reembossar anticipadament deute a llarg termini; a aquesta diferència s'afegiran les amortitzacions (netes de les subvencions de capital traspassades al resultat) i les pèrdues per deterioració de l'exercici, excepte les que resulten de la deterioració en el valor de les existències i els crèdits comercials. Per a justificar degudament l'aplicació del préstec, el sol·licitant haurà d'aportar a l'IVF els comptes anuals de l'exercici tancat en el qual s'haja disposat del finançament, prèviament aprovades per la Junta General d'Accionistes, i auditades si l'empresa està obligada a fer-ho. A aquest efecte, es considerarà tresoreria no operativa la que excedisca el 30 % de les despeses d'explotació anuals de la companyia corresponents a l'últim exercici tancat.  
  
No obstant això, si segons el parer dels serveis tècnics de l'Institut cal reforçar els mecanismes de control sobre la destinació del finançament, la resolució d'aprovació de l'operació, emesa segons el que disposa l'article 16 d'aquesta convocatòria, podrà plantejar un procediment de justificació alternatiu que obligue el beneficiari a aportar factures acreditatives de la despesa efectuada.  
  
Setzé. Reembossament del finançament  
16.1. El contracte de préstec recollirà les condicions aplicables a l'amortització i els interessos que reportaran en el préstec concedit per l'IVF.  
16.2. S'establirà un període de carència durant el qual el destinatari final únicament haurà de satisfer interessos, així com un calendari d'amortitzacions en el qual s'indicaran les quotes i pagaments del principal que el destinatari final haurà de reembossar.  
16.3. Les quotes de reembossament dels préstecs es carregaran periòdicament, segons l'import i els terminis establits en el contracte de préstec.  
16.4. El prestatari només podrà amortitzar anticipadament el préstec participatiu si aquesta amortització es compensa amb una ampliació de la mateixa quantia dels seus fons propis i sempre que aquesta no provinga de l'actualització d'actius.  
  
Desseté. Obligacions dels beneficiaris del finançament  
17.1. Els beneficiaris del finançament s'obliguen a:  
a) Desenvolupar el projecte amb subjecció al pla de negoci presentat, i comunicar la modificació de qualsevol circumstància relativa a aquest.  
b) Conservar durant 5 anys, comptats a partir de la data de venciment del préstec, els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control, d'acord amb la normativa comunitària.  
c) Facilitar a l'IVF, en cas que siga necessari, la informació que calga sobre l'empresa i el projecte finançat, a l'efecte de verificar els requisits d'exigibilitat.  
d) Autoritzar l'IVF perquè duga a terme visites de control a les seues instal·lacions amb la finalitat de verificar les operacions i despeses. Els instruments de supervisió que podrà utilitzar l'IVF sobre els destinataris finals podran incloure controls documentals, informes, visites de control i informes d'auditoria, i es podrà acordar qualsevol altre instrument l'aplicació del qual es considere necessària.  
e) Complir la normativa nacional i europea en matèria de medi ambient, accessibilitat, igualtat d'oportunitats i igualtat entre dones i homes.  
f) Complir totes les normes aplicables en matèria de fons europeus, ajudes de l'Estat i, si és el cas, prevenció de blanqueig de capitals, lluita contra el terrorisme i el finançament d'aquest, frau fiscal i la resta de normativa autonòmica, nacional o comunitària aplicable.  
  
g) Comunicar les ajudes, les subvencions, els ingressos o els recursos públics o privats que hagen obtingut o sol·licitat per als mateixos costos finançats.  
17.2. Així mateix, el destinatari final s'obliga a complir les obligacions següents davant de l'IVF, fins a la cancel·lació completa del préstec participatiu, sense perjudici de les obligacions addicionals que es puguen establir en les condicions d'aprovació de cada finançament:  
  
a) Destinar el préstec exclusivament a les finalitats per a les quals es va concedir.  
b) Portar els seus llibres i registres comptables de conformitat amb les normes comptables que siguen aplicables.  
c) Respondre de la veracitat dels documents aportats i, en general, de la informació facilitada.  
d) Llevat que ho consenta expressament l'IVF, no s'ha d'efectuar cap distribució de quantitats econòmiques als seus socis (directes o indirectes), ja siga per repartiment de dividends, devolució d'aportacions en cas de reducció de capital social, distribució de qualsevol tipus de reserves (inclosa la prima d'emissió) o per qualsevol altre tipus de remuneració o pagament, fins i tot en forma d'amortització de principal o pagament d'interessos, comissions o qualsevol altre concepte de qualsevol classe d'endeutament, siga o no de caràcter subordinat, contret amb els seus socis. No fer cap canvi de control de la titular, és a dir que els socis deixen de tindre la majoria dels drets de vot en l'òrgan d'administració de la titular, llevat que ho consenta expressament l'IVF.  
  
e) Remetre a l'IVF, dins dels deu dies següents a la seua aprovació per la junta general de socis del prestatari, celebrada dins dels sis mesos següents a la data de tancament de l'exercici, una còpia signada dels comptes anuals i l'informe de gestió de l'exercici corresponent, juntament amb el certificat de l'acta de la junta general de socis en què va tindre lloc l'aprovació d'aquests comptes i, si és el cas, l'informe d'auditoria.  
f) Mantindre actualitzada qualsevol documentació presentada a l'IVF per a l'estudi d'aquesta operació de préstec que haja patit alguna modificació significativa, i informar amb promptitud l'IVF d'aquesta modificació.  
g) Esmentar expressament que compta o ha comptat amb finançament de l'IVF quan el prestatari aparega en qualsevol mitjà de comunicació o quan duga a terme una presentació de l'empresa davant de tercers.  
  
Dihuité. Causes de reintegrament del finançament  
18.1. L'IVF podrà resoldre i declarar el reintegrament del préstec, inclosos el principal viu més els seus interessos ordinaris, de demora, despeses i costes, quan el beneficiari incomplisca qualsevol de les obligacions previstes en aquesta convocatòria i en les condicions de concessió del finançament, i, en particular:  
a) Quan es comprove falsejament o inexactitud greu en les dades del beneficiari o en els documents aportats, que servisquen de base per a la concessió del préstec o en compliment del que es disposa en aquesta convocatòria i en la resolució de concessió del finançament. El venciment anticipat serà automàtic, i es produirà de ple dret, en el supòsit que es comprove que, en el moment de la formalització de l'operació de finançament, el prestatari estava subjecte a una sanció administrativa o d'un altre ordre que l'inhabilite per a l'obtenció del préstec.  
  
b) Quan no justifique la utilització del préstec per a la finalitat per la qual va ser sol·licitat.  
c) Si el prestatari no abona als seus venciments les amortitzacions de capital o els interessos i comissions, o incompleix qualsevol de les obligacions essencials d'aquesta convocatòria.  
d) Si el prestatari es troba en situació d'insolvència o no pot fer front a les seues obligacions, amb la qual cosa es promourà contra aquest un procediment judicial, administratiu o notarial que puga produir l'embargament o subhasta dels seus béns.  
18.2. L'IVF podrà declarar unilateralment la revocació de la subvenció sobre el tipus d'interés aplicable al préstec, quan es produïsca algun dels supòsits següents:  
a) L'impagament de dues liquidacions consecutives de capital i/o interessos d'acord amb el pla de venciments previst en el contracte de préstec.  
b) La novació a instàncies del prestatari del préstec subscrit amb l'IVF.  
En els dos supòsits, i sempre que l'empresa puga acreditar el compliment dels objectius del projecte que va donar lloc a la concessió del finançament bonificat, es revocarà únicament la bonificació pendent d'aplicar i quedarà consolidada la bonificació atorgada fins a la data de l'incompliment o de la novació del préstec.  
  
Denové. Règim d'ajudes aplicable al finançament  
19.1. La mesura s'emmarca en article 21 del Reglament (UE) núm. 651/2014 de la Comissió, de 17 de juny de 2014 pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187 de 26.6.2014), modificat per: el Reglament (UE) 2017/1084 de la Comissió de 14 de juny de 2017, pel qual es modifica el Reglament (UE) núm. 651/2014 quant a infraestructures portuàries i aeroportuàries, els llindars de notificació per a les ajudes a la cultura i a la conservació del patrimoni i per a les ajudes a infraestructures esportives i recreatives multifuncionals, així com els règims d'ajudes de funcionament de finalitat regional, i pel qual es modifica el Reglament (UE) núm. 702/2014 quant al càlcul dels costos subvencionables (DOUE L 156 de 20.6.2017); també pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013 pel que fa a la seua pròrroga i el Reglament (UE) núm. 651/2014 pel que fa a la seua pròrroga i els ajustos pertinents (DOUE L 215 de 07.07.2020) i pel Reglament (UE) núm. 2021/1237 de la Comissió, de 23 de juliol de 2021, pel qual es modifica el Reglament (UE) núm. 651/2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DOUE L 270 de 29.07.2021). D'ara en avant, ens referirem al Reglament (UE) núm. 651/2014 i a les seues modificacions aprovades en 2017, 2020 i 2021 com RGEC.  
  
19.2. Per a calcular l'ajuda implícita equivalent de la subvenció del tipus d'interés aplicable, es tindrà en consideració la diferència entre el tipus d'interés aprovat per a l'operació i el tipus d'interés de referència que resultaria d'aplicar la comunicació de la Comissió Europea relativa a la revisió del mètode de fixació del tipus de referència i actualització (DOUE C 14, de 19.01.2008).  
19.3. L'RGEC serà aplicable fins al 31 de desembre de 2023, per la qual cosa les mesures d'ajuda comunicades a la Comissió com a compatibles amb el mercat interior d'acord amb aquest, ho seran fins a aquesta data.  
19.4. Les ajudes acollides a aquesta convocatòria hauran de respectar les excepcions previstes en l'article 1 i el llindar de l'ajuda establit en l'article 21, apartat 9, de l'RGEC, de manera que l'import total del finançament de risc per empresa subvencionable no excedisca els 15 milions d'euros.   
19.5. A conseqüència de les mesures de finançament del risc de l'article 21 de l'RGEC, apartat 16, els intermediaris financers o inversors privats amb els quals coinverteix l'instrument financer dels préstecs participatius del PO FEDER de la Comunitat Valenciana 2014-2020, hauran de fer inversions que no s'haurien dut a terme o que s'haurien dut a terme d'una manera limitada o diferent sense l'ajuda.  
  
19.6. De conformitat amb l'article 8 de l'RGEC, una ajuda amb costos subvencionables identificables, exempta en virtut de l'RGEC, podrà acumular-se amb qualsevol altra ajuda estatal, sempre que aquestes mesures d'ajudes es referisquen a costos subvencionables identificables diferents o amb qualsevol altra ajuda estatal, corresponent ?parcialment o totalment- als mateixos costos subvencionables, únicament si aquesta acumulació no supera la intensitat d'ajuda o l'import d'ajuda més elevats aplicables a aquesta ajuda en virtut de l'RGEC.  
19.7. Les ajudes sense costos subvencionables identificables, exemptes en virtut de l'article 19 ter, 20 bis, 21, 22 o 23, l'article 56 sexies, apartat 5, lletra a), incís ii) o iii), l'article 56 sexies, apartat 8, lletra d), l'article 56 sexies, apartat 10, i l'article 56 septies, podran acumular-se amb qualsevol altra ajuda estatal amb costos subvencionables identificables. Les ajudes sense costos subvencionables identificables podran acumular-se amb qualsevol altra ajuda estatal sense costos subvencionables identificables fins al llindar més elevat de finançament total pertinent fixat per a les circumstàncies concretes de cada cas en l'RGEC o en una decisió o un reglament d'exempció per categories adoptat per la Comissió.  
19.8. Les ajudes estatals exemptes en virtut de l'RGEC no s'acumularan amb ajudes de minimis relatives als mateixos costos subvencionables si aquesta acumulació dona lloc a una intensitat d'ajuda superior a l'establida en el capítol III de l'RGEC.  
  
Vinté. Publicitat del finançament per part de les entitats beneficiàries  
  
20.1. L'empresa beneficiària del préstec participatiu ha de donar publicitat adequada al caràcter públic del finançament rebut en virtut d'aquesta convocatòria.  
20.2. Les empreses beneficiàries del finançament hauran d'incloure la imatge institucional del de l'IVF i de la Generalitat Valenciana en la seua pàgina web.  
  
Vint-i-uné. Eficàcia  
22.1. Aquesta convocatòria, que deroga i substitueix la convocatòria de data 22 de desembre de 2020 (DOGV 9006, 27.01.2022), entrarà en vigor a partir de l'endemà de la seua publicació en el Diari Oficial de la Generalitat Valenciana.  
22.2. Les sol·licituds presentades amb anterioritat a la publicació d'aquesta convocatòria en el DOGV per a l'Instrument financer «Préstec participatiu en coinversió amb inversors del PO FEDER CV 2014-2020», es consideraran vàlidament presentades, sense perjudici que hagen de complir els requeriments d'aquesta convocatòria i que l'empresa sol·licitant aporte, si és el cas, la documentació i informació complementària que siga procedent.  
  
València, 14 de juliol de 2022.- El director general de l'Institut Valencià de Finances: Manuel Illueca Muñoz.  
  
  
  
  
ANNEX V  
Mètode de càlcul del percentatge de coinversió de l'IVF respecte a l'import de la inversió privada  
  
L'import del finançament de l'IVF es determinarà en el moment de la concessió del préstec com un percentatge de l'import de les aportacions dels inversors privats independents en la pime elegible, i pot arribar fins a un màxim del 150 % d'aquestes aportacions.  
  
Es consideraran inversors privats independents aquells que no siguen socis de l'empresa que sol·licita el finançament en el moment de fer la inversió. Les aportacions de finançament dels socis actuals no es tindran en compte per al càlcul de la coinversió de l'IVF, llevat que l'empresa tinga, en el moment de presentar la sol·licitud de finançament, una antiguitat inferior a 3 anys, i en aquest cas, també es tindran en compte les seues aportacions, incloses les dels seus fundadors.  
Així mateix, no resultaran computables per al càlcul del percentatge de coinversió de l'IVF, els imports corresponents a inversions efectuades per fons o societats de capital de risc en les quals participe directament l'IVF o per mitjà de fons de fons gestionats per aquest.  
  
El percentatge de finançament de l'IVF respecte al finançament privat, partint d'un 50 % inicial, s'anirà incrementant acumulativament quan es complisca alguna de les circumstàncies següents:  
1. Per l'acreditació de pime innovadora, el percentatge de coinversió augmentarà un 50 % addicional sobre les aportacions dels inversors privats. En aquest sentit, s'haurà de complir, almenys, un dels requisits següents:  
i. Quan haja rebut recursos públics sota qualsevol forma d'ajuda (subvencions, préstecs o altres instruments financers), premis o reconeixements d'organismes dependents de l'Administració pública en els últims tres anys, sense haver patit revocació per execució incorrecta o insuficient de l'activitat finançada per mitjà de:  
a) Convocatòries públiques de suport a la innovació.  
b) Ajudes per a la realització de projectes d'I+D+I, del Centre per al Desenvolupament Tecnològic Industrial.  
ii. Quan haja demostrat el seu caràcter innovador, mitjançant la seua pròpia activitat:  
a) Per disposar d'una patent pròpia en explotació.  
b) Per haver obtingut, en els últims tres anys, un informe motivat vinculant positiu a l'efecte d'aplicació de la deducció a la qual es refereix l'article 35 del Reial decret legislatiu 4/2004.  
iii. Quan haja demostrat la seua capacitat d'innovació, mitjançant alguna de les següents certificacions oficials reconegudes pel Ministeri d'Economia i Competitivitat:  
a) Jove empresa innovadora (JEI), segons l'especificació AENOR EA0043.  
b) Petita empresa o microempresa innovadora, segons l'especificació AENOR EA0047.  
c) Certificació segons la norma UNE 166.002 «Sistemes de gestió de la I+D+I».  
  
2. Si el projecte prové d'una col·laboració de transferència de coneixement entre els centres de desenvolupament de la investigació a Espanya (universitats, parcs científics, instituts tecnològics, etc.) i el món empresarial, el percentatge de coinversió augmentarà un 25 % addicional sobre l'import de les aportacions dels inversors privats.  
  
  
3. En projectes que hagen superat alguna de les fases de les convocatòries de l'Instrument pime H2020, el percentatge de coinversió augmentarà en funció de la fase més desenvolupada superada de les convocatòries d'H2020, que no són acumulatives entre si:  
a) Fase I: un 25 % addicional sobre l'import de les aportacions dels inversors privats.  
b) Fase II: un 50 % addicional sobre l'import de les aportacions dels inversors privats.  
  
4. Addicionalment, si el projecte disposa d'un informe favorable de l'Agència Valenciana d'Innovació (AVI) que acredite el seu caràcter innovador, el percentatge de coinversió augmentarà un 25 % addicional sobre l'import de les aportacions dels inversors privats.  
5. No obstant el que s'ha dit amb anterioritat, excepte per als projectes previstos en l'apartat 2 d'aquest annex, s'estableixen els següents percentatges màxims de coinversió:  
  
5.1. En funció del volum de facturació de les empreses sol·licitants:  
  
  
 % de coinversió màxim  
Si el volum de facturació en els últims 12 mesos és inferior a 777.271 - 50 %  
Si el volum de facturació en els últims 12 mesos és igual o superior a 200.000 - i inferior a 215.738 - 75 %  
Si el volum de facturació en els últims 12 mesos és igual o superior a 500.000 - i inferior a 843.607 - 100 %  
Si el volum de facturació en els últims 12 mesos és igual o superior a 467.240 - 150 %  
  
  
5.2. En funció de l'import de la ronda de finançament computable a l'efecte de cofinançament:  
  
 % de coinversió màxim  
Si l'import de la ronda de finançament és de fins a 242.760 - 50 %  
Si l'import de la ronda de finançament és superior a 150.000 - i fins a 809.021 - 75 %  
Si l'import de la ronda de finançament és superior a 250.000 - i fins a 114.506 - 100 %  
Si l'import de la ronda de finançament és superior a 759.417 - 150 %  
  
  
6. A l'efecte del que es preveu en l'article 7.2 d'aquesta convocatòria, es considerarà que s'han instrumentat les ampliacions de capital dineràries en la data en la qual es formalitze l'escriptura de l'ampliació. En cas que les ampliacions de capital provinguen de compensació de crèdits, es considerarà la data d'instrumentació dels crèdits. No resultaran computables les ampliacions de capital que provinguen de compensació per contractes de serveis prestats a la pime.  
  
  
7. Les notes convertibles tindran la consideració d'instruments de capital, a l'efecte del càlcul del percentatge de coinversió quan la capitalització d'aquestes siga obligatòria, per a la qual cosa es prendrà com a data d'instrumentació la data de signatura de les respectives notes convertibles.  
  
8. Quan els inversors pertanyents a una societat o vehicle d'inversió participen en una ronda de finançament amb altres inversors no acreditats per l'IVF, es podrà computar la totalitat d'aquesta ronda de finançament per al càlcul de l'import del finançament de l'IVF, sempre que almenys un 50 % de la ronda de finançament siga aportada per la societat o vehicle d'inversió acreditat. Si el seu percentatge de participació és inferior al 50 %, la ronda de finançament serà computable pel percentatge en el qual participe efectivament el vehicle.